b'\n_START_ARTICLE_\nCalvados\n_START_PARAGRAPH_\nCalvados on Ranskassa m\xc3\xa4\xc3\xa4r\xc3\xa4alueella valmistettua omenaviinaa (brandya). Calvadosta valmistetaan tislaamalla omenasiiderist\xc3\xa4. Calvados-nimikett\xc3\xa4 saa k\xc3\xa4ytt\xc3\xa4\xc3\xa4 ainoastaan ranskalaisissa appellation contr\xc3\xb4l\xc3\xa9e -m\xc3\xa4\xc3\xa4r\xc3\xa4yksiss\xc3\xa4 nimetyill\xc3\xa4 alueilla Appellation Calvados contr\xc3\xb4l\xc3\xa9e ja Appellation Calvados Pays d\xe2\x80\x99Auge contr\xc3\xb4l\xc3\xa9e valmistetuista omenabrandyista. N\xc3\xa4ist\xc3\xa4 alueista j\xc3\xa4lkimm\xc3\xa4inen muodostaa rajatun osan ensimm\xc3\xa4isest\xc3\xa4. Alueet sijaitsevat Normandiassa. Muualla valmistetut omenabrandyt ovat vain omenabrandyja._NEWLINE_Calvadosin valmistamiseen k\xc3\xa4ytet\xc3\xa4\xc3\xa4n kolmea eri omenalaatua: makeita, karvaita ja happamia. Oikeassa suhteessa jaetuista omenalaaduista puristetaan mehua, josta valmistetaan siideri\xc3\xa4. Siideri tislataan, ja tisle varastoidaan tammitynnyreihin, joissa sit\xc3\xa4 kypsytet\xc3\xa4\xc3\xa4n. Calvados kypsyy pitk\xc3\xa4\xc3\xa4n ja on valmista, kun se on saavuttanut kultaisen v\xc3\xa4rins\xc3\xa4. _NEWLINE_Calvadosin alkoholipitoisuus on yleens\xc3\xa4 noin 40 tilavuusprosenttia._NEWLINE_Le trou Normand -perinteess\xc3\xa4 calvados-paukku otetaan pitk\xc3\xa4n aterian ruokalajien v\xc3\xa4lill\xc3\xa4, joskus omenasorbetin kera nautittuna. Sen tarkoitus on uudelleenher\xc3\xa4tt\xc3\xa4\xc3\xa4 ruokahalua. Calvados voidaan tarjoilla aperitiivina, juomasekoituksissa, ruokalajien v\xc3\xa4lill\xc3\xa4 tai digestiivin\xc3\xa4 kahvin kera. Hyvin tehdyn calvadosin maku muistuttaa omenoita ja p\xc3\xa4\xc3\xa4ryn\xc3\xb6it\xc3\xa4, joiden maku tasapainottuu i\xc3\xa4n mukana. Nuori calvados my\xc3\xb6s tuoksuu tuoreilta omenoilta ja p\xc3\xa4\xc3\xa4ryn\xc3\xb6ilt\xc3\xa4. I\xc3\xa4n mukana calvadosin aromi muistuttaa yh\xc3\xa4 enemm\xc3\xa4n muiden vanhojen brandyjen makua. I\xc3\xa4n mukana calvadosin v\xc3\xa4ri my\xc3\xb6s muuttuu kultaisemmaksi tai tummemmanruskeaksi, jossa on oranssia ja mahonkia mukana.'